Diari Oficial de la Generalitat Valenciana


Sumari del DOGV 7588, del 07-08-2015 (2015/6976)

RESOLUCIÓ de 29 de juliol de 2015, de la directora general de Justícia, per la qual resol inscriure el Reglament de règim interior del Col·legi Oficial de Fisioterapeutes de la Comunitat Valenciana i en disposa la publicació.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7588

Data del DOGV
:   07-08-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/6976


Data del document
:   29-07-2015

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 29 de juliol de 2015, de la directora general de Justícia, per la qual resol inscriure el Reglament de règim interior del Col·legi Oficial de Fisioterapeutes de la Comunitat Valenciana i en disposa la publicació. [2015/6976]  
Vist l'expedient d'inscripció de reglament de règim interior, instruït a instàncies del Col·legi Oficial de Fisioterapeutes de la Comunitat Valenciana, inscrit amb el número 86 de la Secció Primera, del Registre de Col·legis Professionals i de Consells Valencians Professionals de la Comunitat Valenciana, en què se sol·licita la inscripció del Reglament de Règim Interior en l'esmentat Registre, atenent els següents  
  
  
Fets  
  
Primer  
El secretari del Col·legi Oficial de Fisioterapeutes de la Comunitat Valenciana va presentar, en data 8 d'octubre de 2014, sol·licitud d'inscripció del Reglament de Règim Interior del Col·legi Oficial de Fisioterapeutes de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon  
Els actuals Estatuts del Col·legi Oficial Fisioterapeutes de la Comunitat Valenciana van ser aprovats per Resolució de 19 de febrer de 2015, de la Direcció General de la Conselleria de Governació i Justícia (DOCV 7477, 03.03.2015).  
  
Tercer  
La redacció final del Reglament de règim intern del Col·legi, va ser aprovada per la seua Assemblea General, en sessió realitzada el 8 de maig de 2015, segons el certificat expedit el dia 12 de maig de 2015, pel secretari del Col·legi, amb el vistiplau del degà.  
  
Quart  
El text final del Reglament de règim interior, la inscripció del qual se sol·licita, figura com a annex a la present resolució, i es dóna ací per reproduït.  
  
Fonaments de dret  
  
Primer  
El present reglament de Règim interior no s'oposa a les normes contingudes en la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon  
El Reglament de règim interior ha sigut aprovat amb els requisits i les formalitats previstes en l'esmentada llei, i en els mateixos Estatuts del Col·legi.  
  
Tercer  
L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Justícia, Administració Pública, Reformes Democràtiques i Llibertats Públiques, competent perquè així ho disposa l'article 6.1 de l'esmentada Llei 6/1997, tenint en compte allò que preveu la disposició final del Decret 4/2002, de 8 de gener, en virtut de les atribucions que té conferides pel Decret 103/2015, de 7 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat.  
  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'esta última; i la resta de disposicions complementàries de pertinent aplicació, es dicta la següent  
  
Resolució  
  
1. Inscriure el Reglament de règim intern del Col·legi Oficial de Fisioterapeutes de la Comunitat Valenciana en el Registre de Col·legis Professionals i de Consells Valencians Professionals de la Comunitat Valenciana, en els termes indicats.  
2. Publicar la present resolució en el Diari Oficial de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, 14, i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 29 de juliol de 2015.- La directora general de Justícia: Maria Àngels García Vidal.  
  
  
  
  
Reglament règim intern del Col·legi Oficial de Fisioterapeutes de la Comunitat Valenciana  
  
Article 1. Naturalesa i fins  
El present Reglament de règim intern pretén estructurar i establir els criteris i processos que han de regir el funcionament del Col·legi Oficial de Fisioterapeutes de la Comunitat Valenciana (COFCV) i d'aquells aspectes que no queden reflectits en els estatuts, o si és el cas desenrotllar-los.  
  
Article 2. Sobre l'administració del COFCV i el seu organigrama  
El col·legi comptarà amb el personal administratiu i subaltern que necessite per al normal exercici de les seues funcions, i es donarà a conéixer la seua contractació, que anirà a càrrec de la Junta de Govern, a l'Assemblea General.  
S'establix un organigrama piramidal on podran figurar un/una gerent (amb dedicació en funció de les necessitats de gestió col·legial), un/una responsable d'administració, un/una comptable i un/una auxiliar administratiu/va (amb dedicació en funció de les necessitats col·legials) en cada una de les seus.  
Jeràrquicament, el gerent dependrà i respondrà davant del secretari i el degà de les seues actuacions. La responsable d'administració dependrà i respondrà davant del gerent o a falta d'este davant del secretari.  
  
La resta de treballadors del COFCV dependran del gerent o, a falta d'este, de la responsable d'administració.  
Funcionalment el/la comptable dependrà del tresorer, i, en cas d'haver-ne, l'encarregat/da de premsa i divulgació dependrà funcionalment del membres de la Junta de Govern nomenats a este efecte.  
La Junta de Govern es reserva l'adaptació orgànica i funcional de les relacions establides.  
  
Article 3. Sobre el procediment de col·legiació digital  
S'establix la voluntat explícita de digitalitzar totes les gestions, susceptibles d'això, que s'hagen de realitzar tant per part dels col·legiats, futurs col·legiats i administració del COFCV a fi d'adequar-se la nova alfabetització, agilitzar els tràmits i economitzar recursos. Este aspecte ens permetrà adaptar-nos a la normativa de Finestreta Única.  
  
Article 4. Els tipus de col·legiats, quotes i justificació documental  
  
Les quotes col·legials seran assignades per la Junta de Govern en funció de les necessitats de gestió i servicis oferits, seran anuals, i en concordança amb la legislació vigent. Els pagaments es realitzaran de manera semestral, si bé de manera excepcional es podran establir altres periodicitats.  
En funció dels tipus de col·legiats les quotes seran:   
a) Exercents. El 100 % de la quota establida.  
b) No exercents. Serà del 25 % de la quota establida.  
c) Com a col·legiats honoraris. Serà del 25 % de la quota establida.  
d) Com a col·legiats d'honor. N'estaran exempts.  
El col·legiat no exercent haurà d'aportar la documentació que acredite la seua situació per mitjà de fe de vida laboral actualitzada o certificat de trobar-se desempleat, i declaració jurada de no exercir la professió de fisioterapeuta i ser coneixedor que esta figura no està inclosa en l'assegurança de responsabilitat civil.  
El col·legiat honorari haurà d'aportar la documentació que acredite la seua situació per mitjà de certificat de l'Institut Nacional de la Seguretat Social, i declaració jurada de no exercir la professió de fisioterapeuta i ser coneixedor que esta figura no està inclosa en l'assegurança de responsabilitat civil.  
  
Article 5. Sobre el procediment en l'establiment i firma de convenis amb el COFCV  
El procediment per a la firma d'un conveni, independentment de la seua implicació i abast, obligatòriament haurà de seguir els passos següents:  
1. Remissió a l'Administració del COFCV.  
2. Revisió i aprovació per part dels servicis jurídics del COFCV.  
  
3. Revisió per part de la Junta Permanent.  
4. Si fóra el cas, renegociació de les condicions.  
5. Aprovació per part de la Junta de Govern.  
6. Entrada en vigor del conveni.  
En cap cas es podrà firmar cap conveni que excedisca la duració de la Junta de Govern que l'aprove.  
  
Article 6. Sobre el control de les subvencions atorgades i seguiment de convenis  
La Junta de Govern podrà delegar en un membre d'esta o en una secció creada a este efecte, per a la supervisió i el compliment dels acords firmats en un conveni donat.  
Les entitats que amb motiu de la firma d'un conveni o per mitjà d'una subvenció reben ajuda econòmica hauran de justificar-la de la manera següent:  
- Memòria descriptiva dels fins a què s'han destinat els fons.  
- Memòria econòmica justificativa dels conceptes en què s'han utilitzat els fons.  
- Fotocòpia de les factures referides en la memòria econòmica.  
Així mateix, qualsevol acord que implique ajuda o subvenció econòmica haurà de ser renovat tàcitament i aprovat per la Junta de Govern cada any.  
  
Article 7. Sobre els criteris i accions per a fomentar la formació  
El COFCV fomentarà la formació dels fisioterapeutes col·legiats, i per a això establirà les accions dirigides a millorar l'accés a la formació oferida per les diferents entitats tant públiques com privades, així com accions pròpies encaminades a aconseguir eixe objectiu.  
A fi de millorar l'oferta i les possibilitats el COFCV podrà externalitzar la formació per mitjà de la firma de convenis amb les entitats esmentades per la qual cosa els col·legiats obtindran avantatges en el cost del curs.  
La Junta de Govern establirà i aprovarà un conveni marc, que tindrà un tracte igualitari i equitatiu per a totes les entitats, que regirà les normes de funcionament, drets i deures de cada una de les parts.  
  
El COFCV afavorirà la formació, per mitjà de l'organització de cursos, en capacitats complementàries que milloren l'exercici de la professió com per exemple: habilitats informàtiques i TIC, idiomes, habilitats socials, etc.  
Amb el mateix fi de millora de la professió es realitzaran documents clínics, documentació web amb qüestionaris clínics, proves clíniques amb nivells de fiabilitat i especificitat, així com un canal de TV web de formació.  
Un altre aspecte que fomentarà el COFCV serà la realització de sessions clíniques i seminaris, de curta duració, d'aspectes concrets relacionats amb la millora de la professió com per exemple: busques bibliogràfiques, gestió del temps, ensenyar i comunicar-se amb els pacients, el diagnòstic en fisioteràpia (procediments i estàndards).  
  
Article 8. Sobre criteris i honoraris per a publicitar-se en el COFCV, i l'ús de la imatge corporativa  
8.1 Criteris per a publicitar-se en els canals del COFCV  
Els canals de comunicació del COFCV s'establixen en:  
- Tauler d'anuncis de les seus col·legials.  
- Correu electrònic.  
- Correu ordinari.  
- Pàgina web del COFCV.  
- Revista Fisioteràpia al dia.  
I tots aquells que es puguen establir amb posterioritat i que haurà de regular-se el seu ús per part de la Junta de Govern.  
El tipus de publicitat es classifica en tres tipus:  
1. Publicitat general.  
2. Publicitat de productes i/o servicis sanitaris.  
3. Publicitat de cursos de formació.  
La publicitat general es durà a terme de forma directa, una vegada satisfets els honoraris, sempre que s'adeqüe a la legislació vigent, els drets dels consumidors i usuaris, i no s'haja rebut denúncia respecte d'això en el COFCV.  
La publicitat de productes i/o servicis sanitaris requerirà de la supervisió i aprovació per part de la Junta Permanent, després de la qual, i una vegada satisfets els honoraris, es procedirà a la seua difusió en el mitjà contractat.  
La publicitat de cursos de formació, haurà de ser valorada i aprovada per la Secció de Formació i Qualitat, després de la qual, i una vegada satisfets els honoraris, es procedirà a la seua difusió en el mitjà contractat. En els cursos organitzats per universitats i dirigits exclusivament a fisioterapeutes, no serà necessària la valoració i aprovació per part de la Secció de Formació i Qualitat, així com els cursos organitzats per altres entitats i que ja hagen sigut valorats i aprovats per a la seua difusió en edicions anteriors. No es permetrà la publicitat de cursos en què s'haja notificat al COFCV alguna incidència respecte a la seua qualitat i informació publicitada, i serà la Junta de Govern la que haurà de pronunciar-se sobre la futura difusió i publicitat de cursos oferits per l'esmentada entitat.  
8.2 Sobre els honoraris per a publicitar-se  
La Junta de Govern establirà unes tarifes anuals en funció del canal utilitzat i de la seua periodicitat i volum.  
8.3 Imatge corporativa  
El COFCV té un logotip que el representa en les diferents activitats, i que servix per al coneixement i la divulgació de la nostra entitat i professió.  
La finalitat del logotip és la de servir com a part de la imatge corporativa del COFCV.  
La Junta de Govern elaborarà i aprovarà el Llibre d'Ús de la Imatge Corporativa que complementarà i ampliarà els articles 8.4 i 8.5 a fi d'establir les necessitats canviants que del seu ús es deriven.  
  
8.4 Ús del logotip  
El logotip és propietat del COFCV. El Col·legi es reserva el dret d'actuació en aquells casos en què es produïsca qualsevol ús no autoritzat del logotip i pot retirar l'autorització i establir les vies d'actuació que considere oportunes.  
El COFCV posa el seu logotip a disposició dels seus col·legiats i centre de fisioteràpia sempre que es complisquen els següents requisits.  
- Estar al corrent de pagament de les quotes del Col·legi.  
- No tindre cap expedient disciplinari obert.  
- Si és un centre de fisioteràpia haurà d'estar inscrit en el llistat de clíniques del COFCV.  
- S'usarà de manera que no done lloc a error o confusió.  
- No podrà utilitzar-se el nom de «Col·legi Oficial de Fisioterapeutes de la Comunitat Valenciana», a este efecte haurà de sol·licitar la pertinent autorització.  
- Haurà de respectar sempre el disseny original tant en proporció com en forma i en color.  
- Si l'ús el realitza un col·legiat haurà de ser visible el número del col·legiat.  
- Si l'ús el realitza un centre de fisioteràpia haurà de ser visible el número de registre sanitari.  
- No podrà ser utilitzat per a una altra activitat sanitària o no sanitària que no siga de Fisioteràpia.  
L'incompliment de la normativa comportarà la retirada de l'autorització.  
8.5 Procediment   
Per a sol·licitar l'autorització haurà de presentar el full de sol·licitud que pot obtindre en la Secretaria del Col·legi.  
Es facilitarà al sol·licitant un arxiu del logotip que podrà modificar-se únicament en grandària, i haurà de mantindre sempre les proporcions. Qualsevol altra modificació de color o proporcionalitat no està permesa i pot significar la retirada de l'autorització d'ús al sol·licitant. Com a cas extraordinari, es podrà usar de forma monocromàtica quan la seua finalitat siga publicitat puntual a una sola tinta: color blanc sobre qualsevol fons. El sol·licitant haurà d'informar al Col·legi d'esta eventualitat.  
Tot col·legiat té el dret i l'obligació d'informar el COFCV del mal ús que puga realitzar-se del logotip.  
L'autorització de l'ús del logotip del COFCV haurà de renovar-se anualment, durant els 30 últims dies naturals de cada any.  
El Col·legi informarà de la resolució de la sol·licitud en un termini màxim de 30 dies hàbils des de la data d'entrada en el registre.  
Una vegada aprovada la sol·licitud haurà de presentar en un termini màxim de 45 dies, en cas de no haver-lo presentat junt amb la sol·licitud, un exemplar, còpia o imatge on es veja reflectit el correcte ús del logotip.  
  
Article 9. Sobre el funcionament de la Junta Permanent  
Segons l'article 37 dels estatuts del COFCV, la Junta Permanent estarà composta pel degà, el vicedegà, el secretari i el tresorer. El Ple l'integraran tots els membres de la Junta de Govern.  
  
El Ple dictarà normes relatives al funcionament i competències de cada un dels òrgans anteriors. La Junta Permanent tindrà com a missió vetlar pel funcionament correcte del Col·legi i l'agilització d'aquells tràmits que per la seua naturalesa podrien demorar-se excessivament si hagueren de presentar-se davant de la Junta de Govern. Seran d'excepció aquells processos que puguen afectar la globalitat del Col·legi o puguen ser d'interés general.   
  
Article 10. Sobre els centres i clíniques de fisioteràpia  
Tots els centres i establiments sanitaris que posseïsquen l'activitat assistencial de fisioteràpia a la Comunitat Valenciana hauran de complir el RD 1277/2003, igual que hauran de necessitar l'autorització administrativa corresponent com ho exigix la Llei General de Sanitat 14/1986, de 25 d'abril, en l'article 29.1.  
  
Article 11. Sobre el funcionament de les comissions i seccions  
11.1 Objecte  
El Col·legi Oficial de Fisioterapeutes de la Comunitat Valenciana, d'acord amb el que establix l'article 38 punt g) dels seus vigents Estatuts, a fi de poder desenrotllar la seua activitat amb el major grau d'eficàcia, podrà crear, seccions o comissions de treball sobre qüestions d'interés per a la professió dels fisioterapeutes, i haurà de comptar en tots els casos amb l'aprovació de la Junta de Govern.  
11.2 Sobre les seccions  
a) Seran considerades seccions aquelles que es nomenen a fi d'assistir la Junta de Govern en les seues funcions.  
b) Les seccions estaran compostes per un nombre determinat de col·legiats, triats per la Junta de Govern, entre aquells professionals que considere que millor poden assessorar i assistir en l'àmbit d'actuació determinat a la secció.  
c) Seran funcions de les seccions les que determine específicament la Junta de Govern.  
d) Prèviament a la posada en marxa d'una secció, la Junta de Govern haurà d'aprovar un document on figuren els seus objectius i funcionament.  
e) Els acords presos per cada una de les seccions no seran en cap cas vinculants i tindran caràcter informatiu, en última instància serà la Junta de Govern la que tindrà la decisió executiva.  
11.3 Sobre les comissions  
Seran considerades comissions aquelles que es creen com a demanda a les inquietuds comunes d'un nombre de col·legiats a fi de vehicular els seus objectius i pretensions, sempre a favor de la millora de la professió de fisioterapeuta.   
11.4 Funcions  
Les comissions, de manera general, tindran les funcions següents:  
  
a) Servir de via institucional per al diàleg entre el Col·legi i els col·legiats, dins de la vida corporativa del Col·legi.  
b) Estudi de tots aquells problemes que afecten de forma singular els membres del Col·legi.  
c) Proposició a la Junta de Govern d'aquelles iniciatives que consideren convenients per a la millor solució dels seus problemes específics.  
d) Col·laborar amb la Junta de Govern en l'execució i implantació de mesures i programes que es destinen al col·lectiu professional.  
e) Estudi, desplegament i execució d'aquelles matèries que li hagen sigut delegades per la Junta de Govern o per l'Assemblea General.  
f) Qualsevol altra mesura coherent amb els seus fins, en el marc de les directrius de la Junta de Govern, segons el que disposen els Estatuts Generals del Col·legi.  
11.5 Domicili i adreça de correspondència  
a) Els domicilis de les comissions i seccions tècniques estaran ubicats en la seu del Col·legi.  
b) La direcció de correspondència serà la Secretaria General del Col·legi.  
11.6 Membres  
La incorporació a una comissió o secció és voluntària. Podran pertànyer a una comissió o secció els membres de la Junta de Govern i qualsevol col·legiat que hauran de reunir les condicions idònies per al càrrec a exercir i que complisquen amb el perfil que es determine en cada cas.  
  
Per a poder ser membre d'una comissió s'haurà d'estar al corrent de les quotes.  
11.7 Drets dels membres  
Són drets dels membres de les comissions i seccions:  
a) L'assistència a les reunions i assemblees de les comissions i seccions amb veu i vot.  
b) Formular propostes, donar parers i dirigir peticions, sol·licituds i iniciatives que traslladaran a la Junta de Govern.  
c) Participar en les activitats de la comissió o la secció d'acord amb les seues normes de funcionaments.  
11.8 Deures dels membres  
Són deures dels membres d'una comissió o secció:  
a) El compliment dels acords i directrius que adopte la Junta de Govern, en relació amb els seus fins i activitats.  
b) Exercir amb el millor esperit de col·laboració i lleialtat amb la Junta de Govern, els càrrecs per als quals han sigut triats i les tasques i activitats que els corresponga desenrotllar.  
c) Sotmetre's a les directrius del president de la comissió o secció.  
11.9 Pèrdua de la condició de membre  
La condició de membre de la comissió o secció es perd:  
a) Per petició expressa de l'interessat.  
b) Per causar baixa com a col·legiat.  
c) Per resolució de la Junta de Govern, amb expedient previ a este efecte, per incórrer en conducta contrària als Estatuts i a les normes de funcionament de la comissió o secció, o mantindre una conducta contrària o que obstaculitze els seus fins i funcions.  
11.10 Òrgans de les comissions i de les seccions  
El president de totes les comissions o seccions serà el degà del Col·legi de Fisioterapeutes de la Comunitat Valenciana.  
No obstant això, per a assistir-lo en el càrrec en cada comissió, d'entre els seus membres i de manera democràtica, es nomenarà un coordinador/a i un secretari/ària.  
Per a assistir-lo en les seccions, el degà podrà nomenar el coordinador.  
11.11 Ple de les comissions i seccions  
a) El Ple de la comissió és la reunió de tots els membres de la comissió o de la secció, per a expressar la seua opinió col·lectiva i adoptar les decisions que els competixen segons els Estatuts i les normes de funcionament.  
b) Correspon al Ple de la comissió:  
- Triar el secretari i el coordinador d'entre els seus membres per mitjà del mecanisme democràtic que acorden lliurement els membres de la comissió.  
- Aprovar les directrius generals d'actuació de la comissió, adoptant a este efecte acords que inciten el president a formular propostes o iniciatives que entenguen d'interés per al col·lectiu que representen, dins dels fins de la comissió.  
- Col·laborar amb la Junta de Govern en la realització d'estudis i execució i implantació de mesures i programes que es destinen específicament al col·lectiu representant per la comissió.  
c) El coordinador de la comissió convocarà les reunions amb una antelació mínima de quinze dies naturals, amb la publicitat que es considere convenient per al seu coneixement general pels membres de la comissió o secció, i es podrà utilitzar qualsevol mitjà de comunicació. La convocatòria expressarà l'orde del dia, que inclourà el torn de precs i preguntes  
d) El coordinador de la comissió serà l'encarregat d'emetre un informe semestral a la Junta de Govern del Col·legi o quan la Junta ho sol·licite, sobre els treballs de la comissió. El coordinador de la comissió dirigix els seus debats, establix l'orde del dia, i els mecanismes de funcionament.  
e) El secretari de la comissió estendrà l'acta de les seues reunions, convocarà junt amb el coordinador de la comissió i serà l'encarregat de transmetre la informació necessària per als seus treballs.  
  
f) La comissió es reunirà quan ho acorde el coordinador o a sol·licitud del 30 per 100 dels seus membres.  
g) Quan en una comissió no hi haja cap membre de la Junta de Govern, qualsevol d'estos podrà assistir-hi i serà qui presidirà i moderarà els debats i en definitiva qui dirigirà els punts de l'orde del dia establits.  
h) La comissió s'entén vàlidament constituïda quan concórreguen la mitat més un dels membres. Entre la primera i la segona convocatòria haurà de transcórrer, almenys, mitja hora.  
i) La votació serà amb caràcter general a mà alçada. El vot és personal i indelegable i no s'admet el vot per correu.  
j) Les decisions s'adopten per majoria simple i vinculen tots els membres presents o no.  
11.12 Règim econòmic  
a) Les activitats de les comissions i seccions es realitzaran d'acord amb les previsions pressupostàries generals del Col·legi, i estan sotmeses, en tant que incloses en el règim econòmic general del Col·legi, a totes les normes i controls generals que en este s'apliquen.  
  
b) L'exercici de les seues corresponents funcions per part dels membres de les distintes comissions no serà retribuït, llevat que el Col·legi haja realitzat un pressupost i hi haja un acord entre les distintes parts: empresa o professional i el Col·legi.  
c) Serà incompatible que un membre de la comissió forme part integrant en la formació que organitze i, al mateix temps, es dedique a acreditar el curs.  
d) Per a l'existència de pressupost en qualsevol curs, jornada o congrés cal que siga confeccionat pel Col·legi i, posteriorment, acordat amb l'organització, i haurà de ser ser el Col·legi el que els acredite i avale.  
  
e) Als gastos d'organització se'ls haurà d'incrementar els corresponents d'administració i del personal que hi intervinga.  
  
Article 12. Règim jurídic  
12.1. Quant a instituts col·laboradors de la Junta de Govern, i en últim terme de l'Assemblea General, correspon a estes corporacions pronunciar-se sobre la legalitat dels actes dels òrgans de les comissions i seccions, d'ofici o a instància de part, sense sotmetiment a requisits de temps i forma i sense ulterior recurs.  
12.2. L'Assemblea General, a proposta de la Junta de Govern resoldrà, així mateix, els dubtes que puguen sorgir en aplicació d'este Reglament, i podrà variar-les, en funció dels interessos generals del Col·legi i a la millor atenció dels fisioterapeutes.  
  
Article 13. Disposicions finals  
El present Reglament de règim intern del Col·legi Oficial de Fisioterapeutes de la Comunitat Valenciana entrarà en vigor l'endemà de la seua aprovació per la Junta de Govern de manera provisional fins a la seua aprovació definitiva per l'Assemblea General d'acord amb el que disposa l'article 7 dels Estatuts generals.